ΓΡΑΠΤΗ ΕΡΩΤΗΣΗ E-2059/96 υποβολή: Markus Ferber (PPE) και Detlev Samland (PSE) προς την Επιτροπή (26 Iουλίου 1996)

Θέμα: Εκτέλεση συναφθεισών συμβάσεων από το πρόγραμμα THERMIE

Μας έχει επισημανθεί επανειλημμένως από ΜΜΕ ότι συμβάσεις που έχουν συναφθεί στο πλαίσιο του προγράμματος THERMIE εκτελούνται με μεγάλη βραδύτητα. Οι συμβατικώς υπεσχημένες πληρωμές δεν εκτελούνται προφανώς μέσα σε δύο μήνες αλλά πολλές φορές μετά από τρεις ως έξι μήνες, δηλαδή 12 έως 18 μήνες μετά την εκτέλεση της εργασίας. Αυτό συνεπάγεται πράγματι μιαν ανυπόφορη επιβάρυνση για τις κατά κανόνα ασθενέστερες οικονομικά ΜΜΕ έναντι των μεγάλων εταιριών.

Είναι σε θέση η Επιτροπή να απαντήσει αμέσως στα ακόλουθα ερωτήματα:

1. Ποιά είναι η κατάσταση όσον αφορά την εκκαθάριση των συμβάσεων για το ΟΡΕΤ, οι οποίες χρηματοδοτήθηκαν δυνάμει του κανονισμού THERMIE, η ισχύς του οποίου έληξε στις 31.12.1994, και βάσει των οποίων εκτελέσθηκαν οι εργασίες για τα συνοδευτικά μέτρα κατά την αντίστοιχη περίοδο;

2. Πώς εξηγεί η Επιτροπή τις καθυστερήσεις των πληρωμών της; Σχετίζονται οι καθυστερήσεις αυτές με την ακατάλληλη εκκαθάριση βάσει του πραγματικού κόστους, την οποία επέκρινε το Ελεγκτικό Συνέδριο στο σχέδιο έκθεσής του για το 1995, κεφάλαιο 9, παράγραφος 9.8;

3. Τι προτίθεται να πράξει η Επιτροπή για την αντιμετώπιση των ελλείψεων αυτών;

4 Διαθέτει η Επιτροπή πληροφορίες για το εάν η καθυστέρηση των πληρωμών είχε δυσμενείς συνέπειες για τις ενδιαφερόμενες ΜΜΕ, έως και αυτή τη χρεωκοπία τους;

Απάντηση του κ. Παπουτσή εξ ονόματος της Επιτροπής (16 Σεπτεμβρίου 1996)

1. Οι συμβάσεις των Οργανισμών για την προώθηση της ενέργειας και της τεχνολογίας (ΟΠΕΤ), που χρηματοδοτούνται στο πλαίσιο του προγράμματος Thermie, αποτελούν το αντικείμενο λογιστικού ελέγχου των δαπανών. Η πολύπλοκη δομή του δικτύου ΟΠΕΤ και η μεγάλη ποικιλία των υποστηριζομένων δράσεων κατέστησαν αναγκαίο τον εν λόγω έλεγχο, που πραγματοποιείται με τη συνδρομή του οικονομικού ελεγκτή της Επιτροπής και ενός εξωτερικού συμβούλου. Προκειμένου να μην επιβαρύνονται οι επιχειρήσεις, οι συμβάσεις ΟΠΕΤ απετέλεσαν το αντικείμενο τροποποιήσεων, με τις οποίες καθίσταται δυνατή η πληρωμή των υποβαλλομένων δαπανών μέχρι ύψους 95% της χρηματοδοτικής συμμετοχής της Επιτροπής. Τα αποτελέσματα του λογιστικού ελέγχου αναμένεται να γνωστοποιηθούν προσεχώς.

2. Οι συμβάσεις που βασίζονται στο πραγματικό κόστος χρησιμοποιούνται όταν είναι σημαντικά τα ποσά της συμμετοχής. Αυτός ο τύπος συμβάσεως επιτρέπει στην Επιτροπή να επαληθεύσει με αρκετή ακρίβεια εάν είναι επακριβείς οι δαπάνες τις οποίες υποβάλλει ο ανάδοχος. Δεν αποκλείεται, εν τούτοις, για ποσά μικρότερης σημασίας, να μπορεί να προβλέπεται, σε ορισμένες περιπτώσεις, η επιλογή συμβάσεων που βασίζονται σε κατ' αποκοπήν κόστος κατόπιν διαπραγμάτευσης.

3. Στο πλαίσιο του προγράμματος Joule-Thermie (1995-1998), για τις συνοδευτικές δράσεις, καλούμενες τύπου Β - οι οποίες προηγουμένως αποτελούσαν το αντικείμενο συμβάσεων ΟΠΕΡ - προσφέρονται εφεξής συμβάσεις με μικρότερο ποσό και βραχύτερη διάρκεια, επιτρέποντας, κατά τον τρόπο αυτόν, καλύτερο έλεγχο των κονδυλίων που χορηγούνται από την Επιτροπή.

4. Η Επιτροπή δεν γνωρίζει αναδόχους οι οποίοι έχουν υποστεί ζημίες λόγω της συμμετοχής τους στο πρόγραμμα Thermie.